Ohjelmisto- ja e-business ry

Ohjelmisto- ja e-business ry (entinen Ohjelmistoyrittäjät ry) on sitoutumaton yritysjohdon yhteisö, liiketoiminnan kehittäjä ja toimialavaikuttaja. Vuonna 1993 perustetun yhdistyksen jäseninä on noin 600 yritystä ja 700 alan keskeisintä johtajaa ja vaikuttajaa.    

Ohjelmisto- ja e-business ry järjestää jäsenilleen vuosittain noin 30 erilaista koulutustapahtumaa ja klubi-iltaa. Yhdistys tarjoaa jäsenilleen palveluja, joiden avulla on mahdollista kehittää yrityksen osaamista ja viedä liiketoimintaa eteenpäin. Yhdistyksen jäsenenä on myös mahdollisuus vaikuttaa kotimaiseen toimialan kehittymiseen. Yhdistyksen perustajajäseniin kuuluu muun muassa Nokian ja F-Securen hallituksen puheenjohtaja Risto Siilasmaa. Yhdistyksen toimitusjohtaja on Rasmus Roiha ja hallituksen puheenjohtajana toimii Pekka Walkama (Sininen Meteoriitti Oy).   

Ohjelmisto- ja e-business ry:n toimitusjohtaja Rasmus Roiha omaa pitkän kokemuksen ohjelmistoalalta. Hän on kolmannen sukupolven yrittäjä, joka on toiminut yrittäjänä ICT-alalla jo vuodesta 1998 alkaen. Sarjayrittäjäksikin kutsuttu Roiha on ollut mukana perustamassa sekä kehittämässä useita ohjelmistoalan yrityksiä ja hänellä on kokemusta muun muassa nopeasta kasvusta, kansainvälistymisestä, yrityskaupoista sekä liiketoimintamallin muutoksista. Roiha on antanut ohjelmistoyrittäjyydelle kasvot ja hänet on noteerattu useampana vuotena Tivin Suomen 100 IT-vaikuttajalistalla. Vuonna 2016 Roiha nimettiin vuoden Tivi-vaikuttajaksi merkittävän työnsä ansiosta.

Mimmit koodaa -ohjelma 

Mimmit koodaa on Ohjelmisto- ja e-business ry:n ohjelma, joka tarjoaa ohjelmistoalasta kiinnostuneille naisille mahdollisuuden ensiaskelien ottamiseen jäsenyritysten maksuttomissa workshopeissa. Ohjelman tavoitteena on tasa-arvon lisääminen, ohjelmistoalan osaajapulan helpottaminen sekä ohjelmistokehitykseen liittyvien mielikuvien muuttaminen. Ohjelma käynnistyi vuonna 2018 ja on tuonut yli 6000 naista koodaamisen pariin. Mimmit koodaa -ohjelma voitti parhaan ohjelman palkinnon Mesoaja Gaalassa 2019, EU:n tasa-arvopalkinnon joulukuussa 2019 ja sai vuonna 2020 Teknologiateollisuuden 100 000 euron apurahan.  

Ohjelman koordinaattorina toimii Milja Köpsi, joka voitti Nordic Women in Tech myöntämän Diversity leader of the year -palkinnon marraskuussa 2020. Köpsi on toiminut aiemmin matkabloggaajana Iltalehdessä ja kirjoittanut muun muassa Opas Roomaan -oppaan. Tekemästään työstä hän sai vuonna 2019 Ordine della Stella d'Italia kunniamerkin, jonka myönsi Italian presidentti Mattarella.

Saas Finland 

SaaS Finland on Ohjelmisto- ja e-business ry:n ja Vendep Capital Oy:n hanke jonka tarkoituksena on myötävaikuttaa suomalaista SaaS-osaamista. SaaS Finland kokoaa yhteen alan yritykset, tutkimustulokset ja käytännöt. Tämän lisäksi hanke järjestää tapahtumia ja koulutuksia nimenomaan SaaS-yrityksille. 

SaaS tulee sanasta Software-as-a-Service, joka tarkoittaa ohjelmiston tarjoamista palveluna. Käytännössä toimittaja vastaa ohjelmistosta (pyörittäminen, palvelimet, tietoturva, jne), josta asiakas maksaa käytön mukaan. Suomessa SaaS:ista käytetään myös sanaa pilviohjelmisto. Lisäksi voidaan puhua myös pilvipalvelusta, joka kuitenkin käytännössä pitää sisällään enemmän kuin pelkästään SaaS-ohjelmistoja.

Software From Finland 

Ohjelmisto- ja e-business ry ylläpitää kansainvälistä Software From Finland -tunnusta, joka edesauttaa suomalaisen ohjelmisto-osaamisen tunnistamista maailmalla. Software From Finland -sivustolla on noin 300 suomalaista ohjelmistoyritystä, jotka ovat sitoutuneet viemään laadukasta suomalaista softaa maailmalle.

Vuoden Ohjelmistoyrittäjä -palkinto
Ohjelmisto- ja e-business ry palkitsee vuosittain Vuoden Ohjelmistoyrittäjän. Vuoden Ohjelmistoyrittäjäksi valitaan alalla menestynyt ohjelmistoyrittäjä, joka on esimerkillään edistänyt suomalaisen ohjelmistoteollisuuden kasvua ja toiminut innoittajana yrittäjävetoiselle kehitykselle. Vuoden Ohjelmistoyrittäjiä ovat: 

Sievo, Sammeli Sammalkorpi 
Unikie, Esko Mertsalmi, 2020
Nitor, Matti Vilmi, 2019
Smartly.io Solutions, Kristo Ovaska, 2018
Basemark Oy, Tero Sarkkinen, 2016
M-Files Oy, Antti Nivala, 2015
Siili Solutions Oyj, Seppo Kuula, 2014
Supercell Oy, tiimi, 2013
Innofactor Oyj, Sami Ensio, 2011
Solita Oy, Heikki Halme, 2010
Snoobi Oy, Pekka Koskinen, 2009
Basware Oyj tiimi, 2008
Cidercone Oy, Tuomas Kohila, 2006
Hybrid Graphics, Mikael Honkavaara, 2005
MFlander Oy, Mika Heikinheimo, 2004
MySQL, Michael Widenius, 2003
Proha Oyj, Pekka Pere, 2002
NetHawk Oy, Heikki Oukka, 2001
Distocraft Oy, Pekka Ruusunen, 2000
F-Secure Oyj, Risto Siilasmaa, 1999

Vuoden Digipalvelu -palkinto 
Suomen digitalisoituminen sai tärkeän virstanpylvään 2019, kun Vuoden Digipalvelu -palkinto jaettiin ensimmäistä kertaa. Vuoden Digipalvelu -palkinnon ovat saaneet:

 We Encourage, Anna Juusela, 2021
 Yousician, Christian Thür, 2020
Ukko.fi, Ukko Kumpulainen, 2019

Yhdistyksen palveluja listattuna 
Ohjelmisto- ja e-business ry tarjoaa jäsenilleen Mimmit koodaa -ohjelman, Saas Finland:n, ja Software From Finland:n lisäksi seuraavia palveluita:

 Ecommerce - osaamisen kehittäminen verkkokaupan alalla
 GDPR 2021 - EU:n laajuinen tietosuoja-asetus
IT2018 -sopimusehdot
 Koulutukset ja ohjelmat
 Materiaalipankki
 Sopimuspohjat ja vakuutusedut
Tietoturvasertifikaatti

Jäsenmäärän kehitys 
Yhdistyksen kokonaisjäsenmäärä on kasvussa. Jäsentapahtumat ovat kasvaneet toimialan verkottumistilaisuuksiksi, joissa kokoontuu verkostoitumaan sekä kehittämään osaamistaan (tilaisuuden luonteesta riippuen) noin 30-200 alan yrittäjää ja yritysjohtajaa. Tapahtumiin voi osallistua myös muiden toimialojen edustajia, jotka haluavat oppia lisää ohjelmistokehityksestä.

Ohjelmistoalan kehitys viime vuosikymmeninä

Ohjelmisto- ja e-business ry tekee muun muassa Jyväskylän yliopiston kanssa tutkimusta alan kehityksestä. Vuosittaisissa ohjelmistoyrityskartoituksissa analysoidaan ohjelmistoliiketoiminnan nykytilaa Suomessa perustuen julkisesti saatavilla oleviin tiedonlähteisiin ja kyselytutkimukseen. Ohjelmistoyrityskartoitusta on tehty vuodesta 1997 alkaen ja keskimääräinen vuosittainen alan kasvu on ollut 7–8 prosenttia. Negatiivisen kasvun vuosia on ollut hyvin harvoin, viimeksi vuonna 2009.

Vuoden 2017 kartoituksessa Jyväskylän yliopiston IT-tiedekunnan kanssa keskityttiin erityisesti ohjelmistoalan työllisyystilanteen selvittämiseen. Kyselytutkimus sai yhteensä 486 vastausta ja tuloksien mukaan ohjelmisto- ja IT-palveluala kasvoi 5,9 prosenttia vuonna 2016. Vastaavasti Tilastokeskuksen luvuissa kasvu päättyi. Ero johtuu siitä, että Tilastokeskuksen luvuissa on mukana peliyhtiö Supercell, jonka iso kahden miljardin euron liikevaihto ei enää kasvanut edelliseen vuoteen verrattuna. Ilman Supercelliä kasvuvauhti olisi ollut 7,1 prosenttia. Kasvua tapahtui pienissä, keskisuurissa ja suurissa ohjelmistoyrityksissä. Kasvua tukivat myös erilaisten rahoitusvaihtoehtojen lisääntyminen ja yhä useamman ohjelmistoalan yrityksen kansainvälistyminen. Samaan aikaan osalla yrityksistä kasvua jarruttivat riskinottohalun puute sekä alalla oleva työvoimapula. 

Vuonna 2018 valmistuneessa tutkimuksessa Jyväskylän yliopiston kanssa selvitettiin 99 ohjelmistoyrityksen liiketoiminnan kehittämisen päälinjoja, kehittämisen haasteita, muutoksen suuntaa ja IT-alan trendien vaikutusta liiketoiminnan kehittämiseen. Tutkimuksen ja Tilastokeskuksen lukujen mukaan ohjelmistoyritysten liikevaihdon kasvu kiihtyi entisestään ja oli jo 11,3% (1,5 Mrd €). Tutkimuksen mukaan lähes 69 % vastaajista totesi liiketoiminnan kehittämisen suuntautuvan nykyisen liiketoiminnan kasvattamiseen. Tutkimuksessa myös todettiin, että ala kasvaa vuosittain yli 10% ja uusia korkeakoulututkinnon suorittaneita tulee alalle vain 2% verran, eli näin ollen suurimmalta osalta uudesta työvoimasta puuttuu ICT-alan korkeakoulututkinto. Yrityksillä osaajapula onkin suurempi kuin työntekijäpula. 

Vuonna 2020 toteutettiin Sykemittari keväällä ja syksyllä. Samalla koettiin selkeästi kaikkien aikojen muutos vuoden sisällä. Kun ohjelmistoalan tilannetta mitattiin keväällä pahimman koronakurimuksen keskellä, lähes yhtä moni yritys koki olevansa vaikeuksissa ja kasvussa. Kasvun odotus muuttui syksyllä selkeästi positiivisempaan suuntaan, kun liki 70 % yrityksistä koki kasvua tulevan jonkin verran tai huomattavasti (vastaava luku keväällä 42 %). Syksyllä myös 52 % yrityksistä koki henkilöstön määrän kasvavan jonkin verran tai huomattavasti, kun vastaava luku oli keväällä 38 %. Lukuihin arvellaan vaikuttaneen kevään varovaisuuden vaihtuminen syksyyn mennessä, joka näyttäytyi sopeutumisena ja vastaamisena sen hetkiseen tilanteeseen.

Lähteet

Aiheesta muualla
Ohjelmisto- ja e-business ry 
Ohjelmisto- ja e-business ry:n palvelut
Ohjelmisto- ja e-business ry:n tutkimukset ja raportit
#mimmitkoodaa
SaaS Finland
SaaS-käsitteitä
Software from Finland
GDPR 2021
Ohjelmistoyrityskartoituksia
Suomalaiset tietotekniikka-alan järjestöt
Elinkeinoelämän järjestöt
Suomalaiset yrittäjäjärjestöt
Suomalaiset ohjelmistoyritykset